สรุปธุรกิจรับเหมาก่อสร้าง แบบเข้าใจง่ายๆ
ธุรกิจรับเหมาก่อสร้างนับเป็นหนึ่งในธุรกิจที่มีความสำคัญกับเศรษฐกิจ เพราะมีความเชื่อมโยงกับธุรกิจอื่นๆ อีกหลายอย่าง เช่น ธุรกิจพัฒนาอสังหาริมทรัพย์ ธุรกิจวัสดุก่อสร้าง ดังนั้น วันนี้ลงทุนแมนจะมาสรุปธุรกิจรับเหมาก่อสร้างแบบเข้าใจง่ายๆ ให้ฟัง
20 พ.ย. 2561

สรุปธุรกิจรับเหมาก่อสร้าง แบบเข้าใจง่ายๆ / โดย ลงทุนแมน
ธุรกิจรับเหมาก่อสร้างนับเป็นหนึ่งในธุรกิจที่มีความสำคัญกับเศรษฐกิจ
เพราะมีความเชื่อมโยงกับธุรกิจอื่นๆ อีกหลายอย่าง
เช่น ธุรกิจพัฒนาอสังหาริมทรัพย์ ธุรกิจวัสดุก่อสร้าง
ดังนั้น วันนี้ลงทุนแมนจะมาสรุปธุรกิจรับเหมาก่อสร้างแบบเข้าใจง่ายๆ ให้ฟัง
รู้ไหมว่า ปัจจุบัน มูลค่าของธุรกิจรับเหมาก่อสร้างต่อปีมีมากกว่า 1 ล้านล้านบาท หรือ คิดเป็นสัดส่วนประมาณ 8% ของ GDP ของประเทศไทย
โดยลักษณะของงานรับเหมาก่อสร้างถูกแบ่งออกเป็น 2 ประเภทหลักๆ คือ งานก่อสร้างของภาครัฐบาลและงานก่อสร้างของภาคเอกชน
ปัจจุบันสัดส่วนระหว่างงานภาครัฐบาลและภาคเอกชนมีสัดส่วนอยู่ที่ 40 : 60
สำหรับงานก่อสร้างของภาครัฐบาลนั้นกว่า 70% เป็นการลงทุนในโครงสร้างพื้นฐาน
ขณะที่งานก่อสร้างของภาคเอกชนนั้นกว่า 55% เป็นงานที่เกี่ยวข้องกับการพัฒนาอสังหาริมทรัพย์ โดยเฉพาะที่อยู่อาศัย
หนึ่งในข้อมูลที่สำคัญของธุรกิจรับเหมาก่อสร้างคือ ปริมาณงานในมือ (backlog) ซึ่งจะเป็นตัวบ่งชี้ว่าบริษัทรับเหมาก่อสร้างจะมีรายได้เท่าไรในอนาคต
เช่น สมมติว่า บริษัท A ไปชนะงานประมูลมา 1 โครงการ มูลค่า 100 ล้านบาท ระยะเวลาโครงการ 1 ปี ซึ่ง มูลค่างาน 100 ล้านบาท เราจะเรียกงานในมือว่า backlog หมายความว่า ใน 1 ปีข้างหน้า บริษัท A จะมีรายได้ประมาณ 100 ล้านบาท
ณ สิ้นปี 2558 นั้น ธุรกิจรับเหมาก่อสร้างที่จดทะเบียนบริษัทเป็นนิติบุคคลในประเทศไทยมีจำนวนมากกว่า 80,000 แห่ง
แต่ที่น่าสนใจคือ ผู้ประกอบการ 800 แห่งหรือ 1% ของจำนวนบริษัททั้งหมด มีรายได้รวมกันกว่า 75% ของมูลค่าตลาดธุรกิจรับเหมาก่อสร้าง
นั่นก็หมายความว่า ผู้รับเหมารายใหญ่ จะครองตลาดไปเกือบทั้งหมด
ปรากฏการณ์ลักษณะนี้เกิดขึ้นเช่นเดียวกับบริษัทจดทะเบียนในกลุ่มรับเหมาก่อสร้างในตลาดหลักทรัพย์ของประเทศไทย
รายได้ส่วนใหญ่จะกระจุกตัวอยู่กับบริษัทรับเหมาก่อสร้างรายใหญ่เพียงไม่กี่ราย
รายได้และกำไรรวมของบริษัทรับเหมาก่อสร้างที่จดทะเบียนในตลาดหลักทรัพย์ของประเทศไทย (นับเฉพาะใน SET)
ปี 2559 รายได้รวม 204,103 ล้านบาท กำไร 8,936 ล้านบาท
ปี 2560 รายได้รวม 187,942 ล้านบาท กำไร 2,471 ล้านบาท
ณ สิ้นปี 2560 มีจำนวนบริษัทจดทะเบียนในกลุ่มรับเหมาก่อสร้างจำนวน 20 บริษัท
โดยรายได้ของ 3 บริษัท รายใหญ่ในอุตสาหกรรม คือ อิตาเลียนไทย, ช.การช่าง และซิโน-ไทย มีสัดส่วนรายได้กว่า 61% ของรายได้ทั้งหมดของบริษัทจดทะเบียนในกลุ่มรับเหมาก่อสร้าง
แล้วในปี 2560 นั้น 3 บริษัทที่ว่ามีผลประกอบการเป็นอย่างไรบ้าง เรามาดูกัน
บริษัท อิตาเลียนไทย ดีเวล๊อปเมนต์ จำกัด (มหาชน) รายได้ 56,140 ล้านบาท กำไร 413 ล้านบาท
บริษัท ช.การช่าง จำกัด (มหาชน) รายได้ 38,554 ล้านบาท กำไร 1,810 ล้านบาท
บริษัท ซิโน-ไทย เอ็นจีเนียริ่งแอนด์คอนสตรัคชั่น จำกัด (มหาชน) รายได้ 21,191 ล้านบาท ขาดทุน 611 ล้านบาท
แล้วบริษัทรับเหมาก่อสร้างที่ไม่ได้จดทะเบียนในตลาดหลักทรัพย์ ผลประกอบการเป็นอย่างไรบ้าง โดยเฉพาะบริษัทรับเหมาก่อสร้างที่คนส่วนใหญ่คุ้นเคย
บริษัท ฤทธา จำกัด รายได้ 13,713 ล้านบาท กำไร 502 ล้านบาท
บริษัท แสงฟ้าก่อสร้าง จำกัด รายได้ 4,529 ล้านบาท กำไร 130 ล้านบาท
บริษัท สี่พระยาก่อสร้าง จำกัด รายได้ 2,709 ล้านบาท กำไร 140 ล้านบาท
สำหรับธุรกิจรับเหมาก่อสร้างนั้น แน่นอนว่าการที่มี backlog มากหมายถึง การรับประกันว่าบริษัทจะมีรายได้ในอนาคตมาก แต่นั่นอาจไม่ได้หมายถึงว่า บริษัทนั้นต้องมีกำไรมากตามไปด้วย
เพราะการทำงานรับเหมาก่อสร้างขึ้นกับปัจจัยหลายประการ ทั้งค่าแรงงาน ค่าวัตถุดิบ กฎเกณฑ์ของภาครัฐ ความผันผวนของค่าเงิน (กรณีไปรับงานต่างประเทศ) และอาจจะรวมถึงทิศทางของอัตราดอกเบี้ย สำหรับบริษัทที่กู้เงินมาพัฒนาโครงการ เป็นต้น
จึงไม่ใช่เรื่องแปลกที่ เราจะเห็นบริษัทรับเหมาก่อสร้างหลายแห่งมี backlog มาก มีรายได้สูง แต่กำไรก็ไม่ได้สูงตามไปด้วย
ดังนั้น การทำความเข้าใจกับข้อมูลที่เป็นลักษณะเฉพาะต่างๆ เหล่านี้ก็จะช่วยให้เราเข้าใจธุรกิจรับเหมาก่อสร้างมากขึ้น
โดยเฉพาะสำหรับคนที่เป็นนักลงทุน เพื่อที่จะได้ลงทุนในหุ้นกลุ่มนี้ได้อย่างสบายใจนั่นเอง..
----------------------
ติดตามเรื่องน่ารู้อื่นๆ ได้ที่แอปพลิเคชัน "blockdit" โหลดได้ที่ 
ความคิดดีๆ เกิดขึ้นที่บล็อกดิต..
.
หนังสือลงทุนแมนไว้อ่านยามว่าง เล่ม 1.0-7.0 ซื้อได้ที่ลิงก์นี้ 
.
อินสตาแกรม ไว้ดูภาพสวยๆ 
.
ทวิตเตอร์กระชับฉับไว 
.
ไลน์ส่งข้อความตรงวันละครั้ง 
----------------------
References
-
-
-
-
-
-